“สมคิด” หารือทูตพาณิชย์ 20 ม.ค.นี้ หวังกระตุ้นส่งออกปีนี้โตตามเป้า 5%
"สมคิด" เรียกหารือทูตพาณิชย์ในวันที่ 20 ม.ค.59 หวังกระตุ้นส่งออกปีนี้โตตามเป้า 5%
11 ม.ค. 2559

นายสุวิทย์ เมษินทรีย์ รมช.พาณิชย์ เปิดเผยว่า กระทรวงพาณิชย์จะจัดประชุมผู้อำนวยการสำนักงานส่งเสริมการค้าระหว่างประเทศ (สคร.) จากทั่วโลกในวันที่ 20 ม.ค.นี้ โดยมีนายสมคิด จาตุศรีพิทักษ์ รองนายกรัฐมนตรีเป็นประธานการประชุม ซึ่งจะมีการประเมินสถานการณ์เศรษฐกิจของประเทศคู่ค้า รวมทั้งการมอบนโยบายเพื่อผลักดันการส่งออกของไทยในปีนี้ให้เติบโตได้ตามเป้าหมายที่ 5%
“ขณะนี้เศรษฐกิจโลกยังมีความอ่อนไหว ทั้งเศรษฐกิจจีนชะลอตัว เหตุความรุนแรงระหว่างซาอุดิอาระเบียกับอิหร่าน ขณะที่สหรัฐฯ กับสหภาพยุโรปก็ยังฟื้นตัวไม่ชัดเจน จึงต้องมีการประเมินกันว่าจะทำแผนกันอย่างไร จะมุ่งไปตลาดไหน และจะใช้กลยุทธ์อะไร เพื่อให้มูลค่าการส่งออกของไทยในปี 2559 ขยายตัวได้ 5% ตามเป้าหมายที่ได้ตั้งไว้” นายสุวิทย์ กล่าว
ในเบื้องต้นเห็นว่าตลาดที่ต้องให้ความสำคัญเป็นพิเศษ คือ ตลาดอาเซียน และ CLMV (กัมพูชา ลาว เมียนมา และเวียดนาม) รวมถึงตลาดจีน, อินเดีย, รัสเซีย แอฟริกา เนื่องจากตลาดเหล่านี้ยังมีโอกาสเติบโตได้สูง ส่วนสินค้าที่จะเร่งผลักดันการส่งออก ได้แก่ รถยนต์และชิ้นส่วน, อิเล็กทรอนิกส์, เครื่องใช้ไฟฟ้า และอาหาร พร้อมกันนี้จะเน้นสินค้าบริการ ทั้งบริการด้านสุขภาพและความงาม, โลจิสติกส์, บันเทิง, คอนเทนต์ และการศึกษา เป็นต้น